Rekordmange familier har i år søgt julehjælp, men i Nordjylland har det ikke skortet på hjælpende initiativer.

Priserne bliver sat ned i supermarkedet lillejuleaften, og man kan fylde kurven til en julemiddag med mad, slik, risalamande og vin for under 200 kroner. Men hvor det for nogen måske lyder billigt, så er det for andre nok til at give ondt i maven. For mens mange her på dagen før dagen glæder sig til jul, er den for andre forbundet med presset økonomi, ensomhed eller savn - heldigvis er der masser af nordjyske initiativer, der netop skal hjælpe dem, der trænger til en hånd i julen. Igennem december har TV2 Nord blandt andet besøgt jul for ukrainske flygtninge og madindsamlinger. Og både på lillejuleaften og juleaften er der stadig nordjyder, der bruger deres tid på at hjælpe andre. Sonja får en stor jul På Jernkroen i Nibe bliver der fredag dækket bord, for juleaften skal der være fest for dem, der ellers skulle sidde alene. En af dem er Sonja Svane Andersen, der glæder sig til aftenen. - Jeg glæder mig især til sammenholdet og fællesskabet. Det er sådan nogle gode folk, der er hernede, siger Sonja Svane Andersen. Med de to arrangører bliver de i alt 14 gæster til den helt traditionelle aften, som byder på julemad, sang og pakkeleg. Det er forpagterne af Jernkroen, der betaler hele gildet, og der var ikke meget tvivl om, at de gerne ville låne kroen ud. - Da jeg hørte om idéen, bristede mit hjerte. Det er jo det, julen handler om - det med at give til andre, så det var vi helt med på, siger David Olsen, der forpagter Jernkroen. Tag alt, hvad I vil Også på Sofiendalskolen i Aalborg er der hjælp at hente. Her bliver der fredag holdt førjul for familier, der ikke selv har råd til den store fejring. 27 familier skal sammen med 35 frivillige holde jul med mad, musik og gaver i massevis. Familierne ankommer i hold til en sal fyldt med nye og brugte ting, som er doneret. Her må de tage alt, hvad de vil af tøj, legetøj, barnevogne og meget andet. Efterfølgende er der underholdning og julemiddag i salen, hvor hver familie både får en gavesæk og en pose med gavekort til supermarkeder, caféer og biograf. Bag arrangementet står Sonja Christensen, som for tredje gang har kaldt venner og familie sammen for at stable aftenen på benene. - Det er så rørende at være med til. De giver sig som regel til at græde, når de ser, hvor meget de får, og så græder vi også lidt, siger Sonja Christensen. Jernkroen og Sofiendalskolen er bare to af de steder, hvor hjælpen står klar op til jul. Blandt andre initativer er også mange supermarkeder med til at hjælpe. Ved lukketid fredag bliver mange supermarkeders overskudsmad hentet af frivillige og uddelt til dem, der har behov.